ธปท.ไม่ห่วงเงินทุนเข้าออกผันผวน
ผู้ว่าฯธปท. ชี้ ไม่ห่วง ภาวะเงินทุนเข้าออกผันผวน เนื่องจากเตรียมการรองรับไว้หมดแล้ว
18 พ.ย. 2553

ผู้ว่าฯธปท. ชี้ ไม่ห่วง ภาวะเงินทุนเข้าออกผันผวน เนื่องจากเตรียมการรองรับไว้หมดแล้ว 
นายประสาร ไตรรัตน์วรกุล ผู้ว่าการธนาคารแห่ประเทศไทย(ธปท.)  กล่าวว่า ในการเตรียมรับมือ กับภาวะเงินทุนไหลเข้าและไหลออก ขณะนี้ ธปท.ไม่มีความเป็นห่วง เนื่องจาก ในส่วนของเงินทุนไหลเข้า ขณะนี้ มีภาวะชะลอลง ส่งผลให้ค่าเงินบาท ผันผวนน้อยลง เห็นได้จาก ในช่วง 2-3 วันที่ผ่านมา ธปท. แทบจะไม่ได้เข้าไปแทรกแซง หรือ เข้าไปก็น้อยมาก อีกปัจจัยหนึ่ง  มีสาเหตุจากค่าเงินสหรัฐแข็งค่าขึ้นเพราะนักลงทุนกังวล ความเสี่ยงจากประเทศไอร์แลนด์ ทำให้ลดการถือหรือลงทุนในสกุลเงินอื่นๆ และกลับไปถือในรูปของดอลล่าร์สหรัฐเพิ่มขึ้น
นายประสาร กล่าวว่า ในแง่ของภาวะเงินทุนไหลออก ธปท.มองว่า ไม่น่าจะสร้างปัญหาให้กับเสถียรภาพเศรษฐกิจไทย เนื่องจาก ธปท. ได้มีการเตรียมการรับมือจากผลกระทบของเงินุทนไหลออกเอาไว้แล้ว รวมถึงการมีทุนสำรองที่อยู่ในระดับสูง  ปัจจุบันประมาณ 1.7 แสนล้านเหรียญสหรัฐน่าจะเพียงพอในการรับมือกับเงินไหลออกในกรณีที่นักลงทุนต้องการนำเงินกลับประเทศ เพราะทุนสำรองที่มีอยู่สูง ส่วนหนึ่งเป็นเงินจากการทำมาหาได้ในประเทศ  หรือ การเกินดุลบัญชีเดินสะพัด และอีกส่วน เป็นทุนเคลื่อนย้ายของนักลงทุนต่างชาติ ถ้านักลงทุนต่างชาติจะนำเงินส่วนนี้ออกไปก็เชื่อจะไม่กระทบ 
" ปีนี้ ภาวะตลาดเงินน่าจะปรับดีขึ้นไม่น่าห่วงเหมือนช่วงที่ผ่านมา ส่วนปีหน้า ในเรื่องของเงินทุนไหลเข้าที่อาจจะเกิดขึ้นอีก เราก็ระวัง และเตรียมการไว้อยู่แล้ว " นายประสารกล่าว